ΓΡΑΠΤΗ ΕΡΩΤΗΣΗ E-0569/96 υποβολή: James Janssen van Raay (PPE) προς το (13 Μαρτίου 1996)

Θέμα: Κοινή θέση (J2) του Συμβουλίου Υπουργών, που περιλαμβάνει υλική καταδίκη της Ινδονησίας λόγω παραβίασης των ανθρωπίνων δικαιωμάτων

Με βάση το άρθρο J2 της Συνθήκης του Μάαστριχτ το Συμβούλιο των Υπουργών καθόρισε προσφάτως μια κοινή θέση έναντι της Ινδονησίας, που περιλαμβάνει, μεταξύ άλλων, υλική καταδίκη λόγω παραβίασης των ανθρωπίνων δικαιωμάτων.

1. Ποιές άλλες χώρες έχουν καταγγελθεί με βάση το ίδιο άρθρο και για το ίδιο θέμα;

2. Από τις δέκα ασιατικές χώρες (7 ASEAN + η Λαϊκή Δημοκρατία της Κίνας, η Ιαπωνία και η Νότιος Κορέα) η Ινδονησία είναι η μοναδική χώρα που είχε αυτή την τιμή. Γιατί αυτό δεν συνέβη π.χ. εις βάρος της Λαϊκής Δημοκρατίας της Κίνας, η οποία έχει επιδείξει πολύ χειρότερη συμπεριφορά στον τομέα των ανθρωπίνων δικαιωμάτων;

3. Είναι στο ενεργητικό του Συμβουλίου των Υπουργών που η απόφασή του κρατήθηκε μυστική έως την επίλυση του δράματος των ομήρων στην Irian Jaya, αλλά μπορεί το Συμβούλιο των Υπουργών να εξηγήσει γιατί αυτή η ίδια η απόφαση δεν μπορούσε να αναβληθεί;

4. Γιατί έχει η αντιπροσώπευση της Ευρωπαϊκής Ένωσης στην Ινδονησία, τη Σιγκαπούρη και το Μπρουνέϊ το χαμηλότερο καθεστώς αντιπροσώπευσης και όχι το υψηλό καθεστώς αντιπροσώπευσης όπως σε άλλες χώρες του κόσμου, π.χ. στην Ταϋλάνδη;

5. Ο αυστραλός Υπουργός Εξωτερικών απαντώντας σε ερωτήσεις βουλευτών δήλωσε ότι τα ακόλουθα κράτη μέλη της Ευρωπαϊκής Ένωσης αναγνωρίζουν την κυριαρχία της Ινδονησίας στο Ανατολικό Τιμόρ: Δανία, Γερμανία, Φινλανδία, Γαλλία, Ιταλία, Αυστρία και Σουηδία. Είναι σωστός αυτός ο κατάλογος κατά τη γνώμη του Συμβουλίου Υπουργών;

Απάντηση (2 Αυγούστου 1996)

1. Η Ευρωπαϊκή Ένωση καθόρισε, μέχρι στιγμής, κοινές θέσεις, για διάφορους λόγους με τις ακόλουθες χώρες: Ουκρανία, Πρώην Γιουγκοσλαβία, Νιγηρία, Ρουάντα, Σουδάν, Λιβύη, Μπουρούντι και Αγκόλα.

2. Η Ευρωπαϊκή Ένωση καθορίζει τις κοινές θέσεις της κατά περίπτωση σύμφωνα με κριτήρια επικαιρότητας και πολιτικής σκοπιμότητας.

Όσον αφορά τη συγκεκριμένη περίπτωση της Κίνας στην οποία αναφέρθηκε ο αξιότιμος βουλευτής, η Ευρωπαϊκή Ένωση διατηρεί θεσμοθετημένο διάλογο με τη Κίνα σχετικά με τα ανθρώπινα δικαιώματα. Εξάλλου, η ΛΑΚ, από το 1990, και μετά, αποτέλεσε το αντικείμενο σχεδίων ψηφισμάτων στην επιτροπή των ανθρωπίνων δικαιωμάτων στην Γενεύη, τα οποία καταδικάζουν την κατάσταση των ανθρωπίνων δικαιωμάτων.

Προς υπενθύμιση: η κακή κατάσταση των ανθρωπίνων δικαιωμάτων στο Ανατολικό Τιμόρ αναφέρεται τακτικά σε δηλώσεις της Προεδρίας της ΕΑΔ της Γενεύης. Η συνεχής υποβάθμιση της κατάστασης των ανθρωπίνων δικαιωμάτων, εξάλλου διαπιστώθηκαν από τον Ύπατο Αρμοστή για τα Ανθρώπινα δικαιώματα του ΟΗΕ, κ. Ayala Lasso, κατά την αποστολή του από 4 έως 8 Δεκεμβρίου 1995.

3. Επιτεύχθηκε πολιτική συμφωνία ως προς το κείμενο κοινής θέσης για την Ανατολική Τιμόρ κατά τη σύνοδο του Συμβουλίου Γενικών Υποθέσεων στις 29 Ιανουαρίου, λαμβάνοντας υπόψη τις διαπραγματεύσεις μεταξύ Πορτογαλίας και Ινδονησίας υπό την αιγίδα του Γενικού Γραμματέα του ΟΗΕ.

4. Η απόφαση να χαρακτηρισθεί η αποστολή της Ευρωπαϊκής Επιτροπής ως "reprιsentation" και όχι ως "dιlιgation" ανέρχεται σε εσωτερική απόφαση του Συμβουλίου, του 1986, και λαμβάνει υπόψη τις ιδιαίτερες σχέσεις ενός κράτους μέλους και της Ινοδηνίας.

5. Όλα τα κράτη της Ευρωπαϊκής Ένωσης υποστηρίζουν τα ψηφίσματα του ΟΗΕ σχετικά με την Ανατολική Τιμόρ (ψήφισμα του Συμβουλίου Ασφαλείας της 22.12.1975 και ψηφίσματα της Γενικής Συνέλευσης 3130 της 30.11.1982).